Ruslan Malinovskyi

Malinovskyi vuonna 2015.
Ruslan Malinovskyi (s. 4. toukokuuta 1993 Žytomyr) on ukrainalainen jalkapalloilija. Hän on pelipaikaltaan keskikenttäpelaaja. Hän edustaa italialaisseura Genoaa. Hän on pelannut kotimaansa ja Italian lisäksi Belgiassa ja Ranskassa. Hän on pelannut Ukrainan A-maajoukkueessa vuodesta 2015 alkaen yli 60 maaottelua.
Malinovskyi on kotimaassaan edustanut Šah’tar Donetskin juniori- ja reservijoukkueita sekä lainasopimuksilla toisella sarjatasolla  Sevastopolia ja pääsarjassa Zorja Luhanskia. Vuoden 2016 alussa hän siirtyi belgialaisseura Genkiin aluksi lainalle, ja 1,5 vuotta myöhemmin Genk osti hänet itselleen. Hän pelasi 3,5 vuoden aikana Belgian pääsarjassa pudotuspelit mukaan lukien 107 ottelua ja teki niissä 23 maalia. Viimeisellä kaudellaan hän voitti Belgian liigamestaruuden.
Malinovskyi siirtyi heinäkuussa 2019 italialaisseura Atalantaan. Hän pelasi kaudella 2019–2020 Serie A:ssa 34 ottelua, joista 12 ottelua avauskokoonpanossa, ja teki niissä kahdeksan maalia, muun muassa yhden mestarijoukkue Juventusta ja yhden liigassa niukasti Atalantan taakse neljänneksi jäänyttä Laziota vastaan. Mestarien liigassa hän pelasi yhdeksän ottelua ja teki maalin alkulohko-ottelussa Manchester Cityä vastaan. Kaudella 2020–2021 Malinovskyi pelasi Serie A:ssa 36 ottelua ja teki niissä kahdeksan maalia; avauskokoonpanossa hän oli 22 kertaa. Mestarien liigassa hän pelasi neljä ottelua. Kaudella 2021–2022 hän pelasi Serie A:ssa 30 ottelua, joista 19 ottelua avauskokoonpanossa, ja teki niissä kuusi maalia. Kärkipään joukkueita vastaan hän onnistui maalinteossa vierastasapelissä Interiä, vierasvoitossa Napolia ja kotitasapelissä Juventusta vastaan. Mestarien liigassa hän pelasi viisi ottelua, joissa hän teki yhden maalin kotiottelussa Villarrealia vastaan, sekä kevätkaudella Eurooppa-liigassa viisi ottelua, joissa hän teki kolme maalia, kaksi vierasottelussa Olympiakosta ja yhden kotiottelussa Bayer Leverkusenia vastaan. Kaudella 2022–2023 Malinovskyi pelasi Serie A:ssa 15 ottelua, joista viimeisen 4. tammikuuta 2023, ja teki niissä yhden maalin kauden toisessa liigaottelussa AC Milania vastaan.
Malinovskyi siirtyi tammikuussa 2023 lainalle ranskalaisseura Olympique de Marseilleen. Hän pelasi kevätkauden 2023 aikana 20 Ligue 1 -ottelua ja teki niissä yhden maalin. Marseille osti hänet kesällä 2023, mutta kaudeksi 2023–2024 hän siirtyi Genoaan, sinnekin aluksi lainasopimuksella. Hän pelasi kaudella 2023–2024 Serie A:ssa 28 ottelua, joissa hän teki neljä maalia.
Malinovskyi pelasi Ukrainan nuorisomaajoukkueissa ja nousi A-maajoukkueeseen maaliskuussa 2015 ystävyysottelussa Latviaa vastaan. Hän pelasi kesällä 2021 käydyissä EM-kilpailuissa Ukrainan kaikki kolme alkulohko-ottelua avauskokoonpanossa ja tuli vaihdosta kentälle voitokkaassa neljännesvälieräottelussa Ruotsia vastaan. Hän kuuluu Ukrainan joukkueeseen myös EM-kilpailuissa 2024. Hän on pelannut juhannukseen 2024 mennessä kaikkiaan 63 maaottelua, joista 45 ottelua avauskokoonpanossa. Maaotteluissaan hän on tehnyt seitsemän maalia: lokakuussa 2018 Italiaa ja Tšekkiä vastaan, syyskuussa 2019 Liettuaa vastaan, lokakuussa 2019 kaksi maalia Liettuaa vastaan, lokakuussa 2020 Saksaa vastaan sekä kesäkuussa 2022 Armeniaa vastaan.